CELEX: 52017PC0451
Language: ro
Date: 2017-08-23
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Polonia să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 23.8.2017
            COM(2017) 451 final
            2017/0205(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Polonia să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune sau de fraudă fiscală.
               
               
                  Prin scrisoarea înregistrată de Comisie la data de 7 octombrie 2016, Polonia a solicitat o derogare de la articolul 193 din Directiva TVA, în vederea aplicării mecanismului de taxare inversă pentru unitățile de hard disk, cum ar fi unități de tip solid-state (SSD-uri) și unități de memorie pe hard disk (HDD-uri). În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 12 și 13 iulie 2017, cu privire la cererea înaintată de Polonia. Prin scrisoarea datată 13 iulie 2017, Comisia a informat Polonia că dispunea de toate informațiile necesare pentru a analiza cererea.
               
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Ca normă generală, articolul 193 din Directiva TVA stipulează că persoana impozabilă care efectuează o livrare de bunuri sau o prestare de servicii este în mod normal obligată la plata taxei pe valoarea adăugată (TVA).
               
            
            
               În temeiul articolului 395 din Directiva TVA, Polonia solicită o derogare de la articolul 193 din Directiva TVA prin care să fie autorizată să aplice mecanismul de taxare inversă pentru livrările tuturor tipurilor de hard disk (inclusiv SSD-uri și HDD-uri) care nu sunt acoperite de articolul 199a din Directiva TVA. În temeiul acestei proceduri, persoana impozabilă căreia i se livrează bunurile devine responsabilă de plata TVA. Această persoană impozabilă, cu condiția să se bucure pe deplin de dreptul de deducere, ar declara și în același timp ar deduce TVA-ul pentru livrarea respectivă, ceea ce are drept consecință neefectuarea plății TVA-ului la trezorerie. 
            
            
               
                  Polonia solicită derogarea pentru a preveni răspândirea în continuare a fraudei în materie de TVA în sectorul unităților de hard disk. În Polonia, o serie de produse electronice au fost acoperite prin mecanismul de taxare inversă, în temeiul articolului 199a din Directiva TVA (telefoane inteligente, laptopuri, console de jocuri etc. și, recent, procesoare). Potrivit Poloniei, după introducerea mecanismului de taxare inversă pentru livrările produselor respective, unitățile de hard disk au devenit un alt produs în categoria de produse electronice utilizate pentru frauda în materie de TVA. Frauda în materie de TVA a devenit o practică din ce în ce mai prezentă pe piața unităților de hard disk prin utilizarea „fraudei de tip carusel” . Amploarea și sfera de aplicare a acestei practici au un impact direct și foarte defavorabil asupra distribuitorilor care nu participă la fraudă și duc la scăderea veniturilor din TVA. 
               
               
                  Pe baza informațiilor furnizate de Polonia, mecanismul de fraudă constă, pentru operatorii frauduloși, în înregistrarea unor entități la o anumită adresă și depunerea, pentru o anumită perioadă de timp, a unor declarații de impunere. Aceste entități așteaptă momentul potrivit pentru a efectua câteva vânzări importante pe piața internă, colectând TVA de la clienții lor și întrerupându-și apoi activitatea fără a plăti TVA datorată bugetului. În majoritatea cazurilor, este imposibil să se auditeze aceste entități, având în vedere dificultățile în găsirea locului în care își desfășoară într-adevăr activitatea și a persoanelor implicate în aceste activități din cauza fenomenului birourilor virtuale, a modificărilor frecvente ale sediului social, a lipsei documentelor privind tranzacțiile efectuate etc. 
               
               
                  Polonia a întreprins o serie de măsuri pentru a aborda și a preveni astfel de tipuri de fraudă (reforma administrației fiscale în vederea concentrării resurselor asupra luptei împotriva fraudei, introducerea „dosarului unic de audit”, declarații lunare privind TVA obligatorii, introducerea unor sancțiuni administrative etc.) și alte reforme sunt în curs de desfășurare (de exemplu, sisteme voluntare de plată fracționată). Cu toate acestea, până la momentul în care măsurile vor aduce rezultate eficiente, Polonia este de părere că este necesar un sprijin suplimentar, sub forma unei măsuri temporare, cum ar fi introducerea mecanismului intern de taxare inversă. 
               
            
            
               Se propune acordarea derogării de la 1 ianuarie 2018 până la 31 decembrie 2020. Având în vedere că măsurile întreprinse de Polonia ar trebui să aducă rezultatele scontate până la expirarea derogării, această țară nu va mai trebui să deroge de la articolul 193 din Directiva TVA în ceea ce privește livrările de unități de hard disk. Prin urmare, o reînnoire a derogării nu ar trebui să fie necesară. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 395 din Directiva TVA.
            
            
               •Subsidiaritate (pentru competență neexclusivă) 
            
            
               Având în vedere prevederea din Directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică.
            
            
               •Proporționalitate
            
            
               Decizia se referă la o autorizare acordată unui stat membru la cererea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume prevenirea anumitor forme de evaziune sau fraudă fiscală într-un sector specific. 
            
         
         
            
               •Alegerea instrumentului
            
            
               În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este instrumentul cel mai adecvat, deoarece poate fi adresată statelor membre în mod individual.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Prezenta propunere se bazează pe o cerere înaintată de Polonia și se referă doar la acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               Propunerea de decizie de punere în aplicare are drept scop prevenirea anumitor forme de evaziune sau de fraudă fiscală în sectorul unităților de hard disk. Mecanismul de taxare inversă ar trebui să sprijine Polonia să pună capăt răspândirii în continuare a fraudei și să prevină frauda în materie de TVA în sectorul unităților de hard disk. În consecință, măsura de derogare poate avea un impact pozitiv. 
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚIILE BUGETARE
            
            
               Propunerea nu are nicio implicație pentru bugetul UE. 
            
            
               5.ALTE ELEMENTE
            
            
               Propunerea include o clauză de încetare a efectelor stabilită la 31 decembrie 2020.
            
            
               2017/0205 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Polonia să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
         
         
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
               , în special articolul 395,
            
            
               având în vedere propunerea Comisiei Europene,
            
            
               întrucât:
            
            
               (1)Articolul 193 din Directiva 2006/112/CE prevede că persoana impozabilă care efectuează o livrare de bunuri sau o prestare de servicii este în mod normal obligată la plata taxei pe valoarea adăugată (TVA) către autoritățile fiscale.
            
            
               (2)Prin scrisoarea înregistrată de Comisie la data de 7 octombrie 2016, Polonia a solicitat o derogare de la articolul 193 din Directiva 2006/112/CE, în vederea aplicării mecanismului de taxare inversă pentru livrările de unități de hard disk, cum ar fi unități de tip solid-state și unități de memorie pe hard disk. 
            
            
               (3)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisorile din 12 și 13 iulie 2017, cu privire la cererea prezentată de Polonia. Prin scrisoarea datată 13 iulie 2017, Comisia a informat Polonia că dispunea de toate informațiile necesare pentru a analiza cererea.
            
            
               (4)Unitățile de hard disk, care nu intră sub incidența articolului199a din Directiva 2006/112/CE, au devenit un alt produs în categoria de produse electronice utilizate pentru frauda în materie de TVA în Polonia. Potrivit Poloniei, s-a observat o creștere a fraudelor în materie de TVA pe piața unităților de hard disk prin utilizarea „fraudei de tip carusel”. Amploarea și sfera de aplicare a acestei practici au un impact direct și foarte defavorabil asupra distribuitorilor care nu participă la fraudă și duc la scăderea veniturilor din TVA.
            
            
               (5)Polonia a întreprins o serie de măsuri pentru a aborda și a preveni frauda în materie de TVA. Cu toate acestea, până la momentul în care măsurile vor aduce rezultate eficiente, Polonia este de părere că este necesar un sprijin suplimentar, sub forma unei măsuri temporare, cum ar fi introducerea mecanismului de taxare inversă.
            
            
               (6)Prin urmare, Polonia ar trebui să fie autorizată să aplice mecanismul de taxare inversă pentru livrările de unități de hard disk ,cum ar fi unități de tip solid-state și unități de memorie pe hard disk, de la 1 ianuarie 2018. Derogarea ar trebui să fie limitată în timp până la 31 decembrie 2020. 
            
            
               (7)Până la expirarea derogării, măsurile întreprinse de Polonia ar trebui să prevină răspândirea în continuare a fraudei în materie de TVA în sectorul unităților de hard disk și, prin urmare, Polonia nu va mai fi nevoită să deroge de la articolul 193 din Directiva 2006/112/CE în ceea ce privește aceste livrări. Prin urmare, Polonia nu ar trebui să solicite o reînnoire a derogării. 
            
            
               (8)Derogarea nu are niciun impact asupra resurselor proprii ale Uniunii provenind din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 193 din Directiva 2006/112/CE, Polonia este autorizată să desemneze destinatarul drept persoana obligată la plata TVA în cazul livrărilor de unități de hard disk, cum ar fi unitățile de tip solid-state și unitățile de memorie pe hard disk. 
            
            
               Articolul 2
            
            
               Prezenta decizie se aplică de la 1 ianuarie 2018 și expiră la 31 decembrie 2020.
            
            
               Articolul 3
            
            
               Prezenta decizie se adresează Republicii Polone.
            
            
               Adoptată la Bruxelles,
            
            
               
                     Pentru Consiliu
               
            
         
         
            
               
                     Președintele
               
            
         
         
            
                  
                     (1)
                  JO 347, 11.12.2006, p. 1.